

***Piliscsaba Város Önkormányzat***

***Képviselő-testületének***

***Humánszolgáltató Bizottsága***

**1/2019.**

**JEGYZŐKÖNYV**

**Készült: Piliscsaba Város Önkormányzat Képviselő-testülete Humánszolgáltató Bizottságának 2019. január 15-én 17 óra 15 perckor megtartott rendes, nyílt ülésén**

**Helye:** Polgármesteri Hivatal Tárgyaló (2081 Piliscsaba, Kinizsi Pál u.1-3.)

**Jelen vannak:** Mocsáry Dezső elnök, Rozovits Ferenc tag, Peregovics Zoltánné és Krasznai Gyöngyi külsős tagok

**Tanácskozási joggal van jelen:** Vargáné Rokolya Ildikó Gazdasági osztály vezetője, Dr. Guba Zsolt aljegyző, Hamerszkiné Valovics Rozália Szlovák Nemzetiségi Önkormányzat elnöke, Styevola István képviselő, Baris Rita jegyzőkönyvvezető

**Mocsáry Dezső:** Tisztelettel köszöntöm Piliscsaba Város Önkormányzat Képviselő-testülete Humánszolgáltató Bizottságának rendes, nyílt ülésén megjelenteket. Tázer Marianna elnökhelyettes jelezte, távollétét. Megállapítom, hogy a bizottság 5 tagjából 4 fő megjelent, így a bizottság határozatképes. Az ülést 17 óra 20 perckor megnyitom.

Megállapítom, hogy a bizottság **4 igen** szavazattal az ülés napirendjét elfogadta:

***Napirend***

***Tárgy: Előterjesztő***

1. *Az Önkormányzat 2019. évi költségvetés tervezetének tárgyalása*

*(első olvasat) Farkas András polgm.*

1. *Döntés S.O.S . házi segítséghívó készülék üzemeltetéséről Simon Gyula tanácsnok*
2. *A szociális ellátásokról szóló 5/2015. (II. 25.) önkormányzati rendelet*

*módosítása Farkas András polgm.*

1. *Egyebek*

**1. Napirend**

**Tárgy:** *A szociális ellátásokról szóló 5/2015. (II. 25.) önkormányzati rendelet módosítása*

**Mocsáry Dezső:** Azért került most sor közös ülésre a pénzügyi bizottsággal, mert a fő téma a költségvetés lesz. És ezt megelőzően tárgyalnánk a szociális rendelet módosítását, amit kizárólag a HB tárgyal most. Erre azért került sor, mert az elmúlt év végén eléggé szabaddá tettük a keretet. Most év elején, az állami szociális támogatás rendkívüli módon csökkent. 53 millió forint volt tavaly, idén 18 millió forinttal csökkent. Ugyanakkor a feladatellátás nem csökkent. Ebbe a 30 millió forintba bele kell férjen a családsegítő működtetése, a házi segítségnyújtás, idősek nappali ellátása, és a segélyezés. A kötelező feladatokra is kevesebb pénz lesz, és a segélyezésnél is szigorúbbra kell a gyeplőt fogni. Tavaly 21 millió forint volt, amit ki tudtunk osztani segélyezésre, ez most 11 millió forint lesz. Ezért kell a szociális rendeletet módosítani, még a január 29 - i zárt ülés előtt, mert akkor már annak értelmében segélyeznénk. Két tárgykörben változtatnánk most. A jövedelem határon 85.500,- Ft – on nem változtatnánk, évente 3 alkalommal lehetett eddig segélyt kérni. Ezt szűkítjük le, javaslom, hogy ugyanazon kérelmezőnek 2 alkalommal adható segély egy évben. Mivel a tűzifát eddig 2 alkalommal adtuk, ezt 1 alkalomra kell csökkenteni. Kezdjük szűkebb keretek között, és ha marad, akkor még év közben adható több segély. 2.§- ban bővíteném ki a szöveget: hogy „egy háztartásban” szerepeljen. A segélyezők rétege nem változik, a rétegen nem szűkítünk.

**Rozovits Ferenc:** Tartózkodom.

A Képviselő-testület Humánszolgáltató Bizottsága 3 igen szavazattal és 1 tartózkodással az alábbi határozati javaslatot támogatta:

**„Piliscsaba Város Önkormányzat Képviselő-testülete**

**Humánszolgáltató Bizottságának**

**1/2019. (I. 15.) számú határozata**

**a szociális ellátásokról szóló 5/2015. (II. 25.) rendelet módosításáról szóló önkormányzati rendeletről**

Piliscsaba Város Önkormányzat Képviselő-testületének Humánszolgáltató Bizottsága a szociális ellátásokról szóló 5/2015. (II. 25.) önkormányzati rendelet módosításáról szóló mellékelt önkormányzati rendelet tervezetet megalkotásra javasolja a Képviselő-testület részére az alábbi kiegészítéssel:

A szociális ellátásokról szóló 5/2015. (II. 25.) önkormányzati rendelet 15. § (1) bekezdése az alábbiak szerint kerüljön módosításra:

„(1) Természetben nyújtott rendkívüli települési támogatásként tűzifa támogatás igényelhető. Ugyanazon naptári évben ugyanazon kérelmezőnek, illetve a vele egy háztartásban hozzátartozónak legfeljebb egy alkalommal ítélhető meg a támogatás.”

Határidő: azonnal

Felelős: elnök

**2. Napirend**

**Tárgy:** *Döntés S.O.S . házi segítséghívó készülék üzemeltetéséről*

**Simon Gyula:** A piliscsabai székhelyű és alapítású D.A.D.A. Gyermek – és Ifjúságvédelmi Kiemelten Közhasznú Egyesület 2017. évben egy nyertes pályázatnak köszönhetően 2017. végén 10 piliscsabai, egészségügyi állapota és szociális helyzete miatt rászoruló, egyedülálló időskorú személy otthonába helyezett el segélyhívó készülékeket.

Az idősek nappali ellátásában gondozói feladatokat ellátó hölggyel került egyeztetésre, hogy kik kapják a készülékeket. A készülékek telefonvonaltól függetlenül, URH frekvencián továbbítják a jelzéseket, a rászorulók a karjukon vagy a nyakukban hordhatják.

Jelenleg két készülék nincs kiosztva, arra kérek javaslatot, hogy hova kerüljenek.

A riasztásra a helyi szolgálat reagál, minden helyszínhez van kapukulcs, lakáskulcs, természetesen külön borítékban. A szolgálat több esetben nyújtott már segítséget, a készülék alkalmazása egyszerű, nem kell telefonálni, csak egy gombot megnyomni.

Mivel az ingyenes távfelügyelet 2018. december 31. napjáigvolt biztosított,és a szolgáltatásra továbbra is nagy igény mutatkozik, továbbá a költsége csupán évi 460 ezer forint, kérem a bizottság támogatását, és hogy a testület építse be a 2019. évi költségvetésébe.

**Mocsáry Dezső**: Hasznosnak tartom ezt a szolgáltatást, a szociális soron lévő 11 millió terhére javaslom tervezni. A két készülék kihelyezésével kapcsolatban pedig a két házi segítségnyújtást végző szervezettel egyeztetünk.

**„Piliscsaba Város Önkormányzat Képviselő-testülete**

**Humánszolgáltató** **Bizottságának**

**2/2019. (I. 15.) számú határozata**

**S.O.S. házi segítséghívó készülék üzemeltetéséről**

Piliscsaba Város Önkormányzat Képviselő-testületének Humánszolgáltató Bizottsága javasolja a Képviselő-testület részére, hogy a melléklet árajánlat alapján a már üzemben lévő, Piliscsaba területén kihelyezett 10 db S.O.S. házi segítséghívó készülék további üzemeltetésére kössön szerződést a B-Angel Kft-vel 1 évre 2019. január 1-jei hatállyal és annak költségét 460.000,- Ft összegben az Önkormányzat 2019. évi költségvetés szociális sorára tervezze be.”

Határidő: azonnal

Felelős: polgármester

**Mocsáry Dezső:** Egyéb kérdése van-e a Bizottsági tagoknak? Van- e valakinek hozzászólnivalója?

Ha nincs akkor 20 óra 35 perckor a nyílt ülést bezárom. Köszönöm a részvételt!

K.m.f.

Krasznai Gyöngyi Mocsáry Dezső

külső tag elnök